Eie aanhangers 'saboteer' Poemas | Netwerk24
Nieu-Seeland se kaptein, Sam Cane, en die All Blacks se huldeblyk aan Diego Maradona het volgens baie Argentyne die Poemas se poging oorskadu. Foto: Getty Images
Die Argentynse Rugbyunie (UAR) het Dinsdag bevestig Matera is van sy kapteinskap gestroop en saam met sy spanmaats Guido Petti en Santiago Socino geskors weens hul "onaanvaarbare" uitlatings jare gelede op sosiale media.
"Die Argentynse Rugbyunie verwerp die diskriminerende en xenofobiese uitlatings deur lede van die Poemas-groep op sosiale media," het die UAR in 'n verklaring gesê.
Pablo Matera se heldedade in die Poemas se geskiedkundige oorwinning oor die All Blacks aan die begin van die Drienasies-reeks is nou lank vergete. Foto: Getty Images
Die Sydney Morning Herald berig die werklike rede hoekom die Poemas glo die twiets het jare later weer aan die lig gekom, is weens die persepsie van sommige aanhangers dat die span nie genoeg gedoen het om behoorlik hulde te bring aan die Argentynse sokkerlegende Maradona ná sy dood verlede week nie.
Die neerhalende uitlatings op Twitter is onder die publiek se aandag gebring glo om die span weens sy oënskynlike minagting van Maradona se afsterwe te saboteer.
Die Poema-spelers het in hul huldeblyk aan Maradona Saterdag swart armbande gedra in die Drienasies-toets teen Nieu-Seeland, maar die All Blacks het die kalklig gesteel deur 'n nr. 10-trui met die ontslape 60-jarige ikoon se naam agterop op die veld neer te lê voordat hulle die haka uitgevoer het.
Die Argentyne gaan gebuk onder kritiek op sosiale media nadat hulle met 38-0 afgeransel is, met baie aanhangers wat ontstoke is oor die span se skynbare gebrek aan respek teenoor Maradona.
"Ons weet hoe baie Diego vir julle gedoen en wat hy verteenwoordig het. As 'n stuk kleefband jul huldeblyk aan hom was, dui dit uiteraard op 'n gebrek aan respek," het 'n omgekrapte Argentyn op sosiale media gesê.
"Doen die huldeblyk op die veld, soos dit hoort. Hulle moes eers deur die hele Argentinië verwerp word om hul fout te besef," meen nog 'n aanhanger.
Reuters berig Matera, Petti en Socino sal by die Argentynse groep aanbly tot aan die einde van die toer in Australië.
Die spanbestuur het geweier om uit te brei oor die dissiplinêre proses teen die drie spelers.
Matera het Maandag saam met die span in 'n video om verskoning gevra vir hul louwarm huldeblyk aan Maradona, maar dit was nie genoeg om sommige van hul landgenote tevrede te stel nie.
Een van Maradona se voormalige nasionale spanmaats, die doelwagter Nery Pumpido, tel onder diegene wat in die openbaar gesê het hulle sal nooit weer na 'n Poema-wedstryd kyk nie.
Meer oor: Diego Maradona | Xenofobie | Drienasiesreeks | Pablo Matera | Toetsrugby | Mario Ledesma | Rassisme | Poemas | All Blacks | Sokker